Петте неща, които не можем да променим, Дейвид Ричо
Петте неща, които не можем да променим, Дейвид Ричо
---------------------------------------------------


**Съществуват много житейски обстоятелства, които не можем нито да променим, нито да контролираме.**

Неочаквани обрати и предизвикателства ни поставят пред непонятни въпроси и ни хвърлят в дълбоки терзания, променят пътищата ни и застрашават психичните ни устои...

Зрелостта предполага да приемем: в света има неизбежни дадености (Всичко се променя и всичко има край; Нещата невинаги вървят по план; Животът невинаги е справедлив; Болката е част от живота; Хората невинаги са любящи и предани), на които трябва да откликнем с „Да“.

„Да“ е мъдрото осъзнаване, че светът е по-голям от нашите представи за него, че логиката на живота рисува невинаги обозрима от човека картина. Няма нужда да размахваме юмрук към небето, казва Дейвид Ричо, трябва да се научим да приемаме даденостите. Да ги преживеем като личен опит, като интимна и мистична връзка със сила, която е винаги до нас и винаги с нас. Може би сила строга и неясна, но винаги любяща. Винаги подтикваща ни да преминем през процеса на превръщането ни в любяща доброта.

Нежна, подкрепяща, окуражаваща и успокояваща, тази книга по същество е безценен психотерапевтичен сеанс, след който се чувстваме дълбоко утешени, изцелени и окрилени.

***Петте неща, които не можем да променим*** на Д. Ричо е наръчник за приемането с три фокуса: терапевтичен ефект, духовно развитие и благополучие.

Накратко, Петте фундаментални заземяващи факта на д-р Дейвид Ричо имат пряко отношение към темата за съзряването. Първата част на книгата обяснява природата и последиците от неприемането на Петте дадености, т.е. отговаря на въпросите **какво** и **защо**. Втората част е по-технологична, обяснява механизмите на тяхното усвояване и отговаря на въпроса **как**.

**Още за ползите**

Темата за приемането на обективните дадености като шперц към спокойния и пълноценен живот не е от вчера. Без да е Шерлок, всеки фен на дедуктивния метод стига сам до неутешителните (дали?) изводи, че:
1. *Всичко се променя и всичко има край.*
2. *Нещата невинаги вървят по план.*
3. *Животът невинаги е справедлив.*
4. *Болката е част от живота.*
5. *Хората невинаги са любящи и предани*.


Зад кадър остава по-по-най-главната даденост: ***Всичко може да се случи на всеки***. Пет прим пък е уговорката, че както и да ни изглеждат нещата в даден момент, винаги сме опрели гръб във Вселената, която никога не ни обръща гръб.